b'\n_START_ARTICLE_\nAugustas Aleksandras \xc4\x8cartoriskis\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Lietuvos didik\xc5\xb3 \xc4\x8cartoriski\xc5\xb3 gimin\xc4\x97s Klevan\xc4\x97s \xc5\xa1akos. T\xc4\x97vas Kazimieras \xc4\x8cartoriskis, motina Izabel\xc4\x97 El\xc5\xbebieta Mor\xc5\xa1tyn. Broliai Mykolas Frederikas \xc4\x8cartoriskis, Teodoras Kazimieras \xc4\x8cartoriskis, sesuo Konstancija \xc4\x8cartoriska, Stanislovo Augusto motina.\n_START_SECTION_\n\xc5\xa0eima\n_START_PARAGRAPH_\n1731\xc2\xa0m. liepos 11 d. ved\xc4\x97, \xc5\xbemona Sofija Seniavska. Vaikai: Adomas Kazimieras \xc4\x8cartoriskis, Stanislovas \xc4\x8cartoriskis (mir\xc4\x97 vaikyst\xc4\x97je), El\xc5\xbebieta \xc4\x8cartoriskait\xc4\x97, 1763\xc2\xa0m. i\xc5\xa1tek\xc4\x97jusi u\xc5\xbe Stanislovo Liubomirskio._NEWLINE_1713\xc2\xa0m. i\xc5\xa1si\xc5\xb3stas kartu su broliu studijavo Vokietijoje, Pranc\xc5\xabzijoje, Italijoje, Maltos joanit\xc5\xb3 ordine. Trumpai tarnavo Austrijos kariniame laivyne, dalyvavo m\xc5\xab\xc5\xa1iuose su Turkija. I\xc5\xa1sitarnav\xc4\x99s pulkininko laipsn\xc4\xaf siek\xc4\x97 Austrijos pilietyb\xc4\x97s, bet sesers \xc4\xafkalb\xc4\x97tas, kad anarchijos kamuojamoje t\xc4\x97vyn\xc4\x97je gal\xc4\x97s pasiekti \xc5\xbeymiai daugiau, 1720\xc2\xa0m. gr\xc4\xaf\xc5\xbeo namo._NEWLINE_Ta\xc4\x8diau namuose s\xc4\x97km\xc4\x97 buvo permaininga. Siekdamas paveld\xc4\x97ti Ostrogo valdas ir padidinti pajamas karali\xc5\xa1kajame tribunole teis\xc4\x97si su Lietuvos dvaro mar\xc5\xa1alka Povilu Karoliu Sangu\xc5\xa1ka ir byl\xc4\x85 pralaim\xc4\x97jo. Bet 1729\xc2\xa0m. bir\xc5\xbeelio 1 d. paveld\xc4\x97jo Kar\xc5\xabnos kariuomen\xc4\x97s p\xc4\x97stinink\xc5\xb3 gvardijos regimentoriaus post\xc4\x85 pulkininko laipsniu, o netrukus tapo generolu majoru. Su savo gvardija 1730\xc2\xa0m. bir\xc5\xbeelio m\xc4\x97n. dalyvavo parodomuosiuose Lenkijos ir Saksonijos kariuomeni\xc5\xb3 manevruose prie Miulbergo, kuriuose steb\xc4\x97jo pats karalius Augustas II. V\xc4\x97liau tokie pat manevrai buvo surengti prie Vilanovo, Mokotovo, 1732\xc2\xa0m. prie Marimonto. 1731\xc2\xa0m. liepos 23 d. apdovanotas Baltojo erelio ordinu. 1730\xc2\xa0m. Gardino seime atstovavo Infliantus._NEWLINE_Kelerius metus atkakliai siek\xc4\x97 Stanislovo Denhofo na\xc5\xa1l\xc4\x97s, Rusijos caro Petro Pirmojo ir karaliaus Augusto II krik\xc5\xa1tadukros Sofijos Seniavskos rankos. Po vedyb\xc5\xb3 tapo vienu turtingiausi\xc5\xb3 Lenkijos ir Lietuvos didik\xc5\xb3, sukaup\xc4\x97 ger\xc4\x85 ekonomin\xc4\xaf pagrind\xc4\x85 tolesnei politinei veiklai. Jam priklaus\xc4\x97 Seniava, tapusi naujaja \xc4\x8cartoriski\xc5\xb3 t\xc4\x97vonija, Pulavai, Palenk\xc4\x97s Mendzy\xc5\xbeecas, Vilanovas, Stolpcai, Konskovolia, taip pat tapusi viena pagrindini\xc5\xb3 \xc4\x8cartoriski\xc5\xb3 rezidencij\xc5\xb3. Siekdamas savo valdose pl\xc4\x97toti pramon\xc4\x99, i\xc5\xa1 Saksonijos atsive\xc5\xbe\xc4\x97 300 aud\xc4\x97j\xc5\xb3. Konskovolios apylink\xc4\x97se \xc5\xa1i ekonomikos \xc5\xa1aka buvo pagrindin\xc4\x97 iki Pirmojo pasaulinio karo._NEWLINE_Augustui ir Sofijai \xc4\x8cartoriskiams be to priklaus\xc4\x97 Bere\xc5\xbeanai, Buka\xc4\x8devas, Pakarpat\xc4\x97s Jaroslavas, Ole\xc5\xa1ic\xc4\x97, Visockas Raudonojoje Rusioje, Kre\xc5\xa1ovic\xc4\x97 Ma\xc5\xbeojoje Lenkijoje, Granovas, Miedzibu\xc5\xbeas, Nikolajevas Podol\xc4\x97je, Klevan\xc4\x97 ir \xc5\xbdukovas Volyn\xc4\x97je, \xc5\xa0klovas ir Volo\xc5\xbeinas Lietuvoje._NEWLINE_1731\xc2\xa0m. lapkri\xc4\x8dio 11 d. paskirtas Rusios vaivada ir tapo Abiej\xc5\xb3 Taut\xc5\xb3 Respublikos senato nariu. 1733\xc2\xa0m. mirus Augustui II Familija jam si\xc5\xabl\xc4\x97 tapti Respublikos karaliumi, bet jis kartu su Potockiais r\xc4\x97m\xc4\x97 Stanislovo Le\xc5\xa1\xc4\x8dinskio kandidat\xc5\xabr\xc4\x85. 1733\xc2\xa0m. gegu\xc5\xbe\xc4\x97s 22 d. konvokaciniame seime kartu su broliu Mykolu reikalavo \xc4\xafvesti paveldim\xc4\x85 monarcho sost\xc4\x85. Ta\xc4\x8diau \xc4\xafsiki\xc5\xa1us Austrijai ir Rusijai nuomon\xc4\x99 pakeit\xc4\x97 ir 1734\xc2\xa0m. bir\xc5\xbeelio 29 d. prisiek\xc4\x97 i\xc5\xa1tikimyb\xc4\x99 Augustui III Saksui, u\xc5\xbe tai buvo apdovanotas Saksonijos \xc5\xa0v. Huberto ordinu. Kar\xc5\xabnos did\xc5\xbeiuoju etmonu tapus Juozapui Potockiui pasitrauk\xc4\x97 i\xc5\xa1 kariuomen\xc4\x97s ir u\xc5\xbesi\xc4\x97m\xc4\x97 ekonomine veikla savo dvaruose._NEWLINE_Nuo 1742\xc2\xa0m. Gardino ir Var\xc5\xa1uvos seni\xc5\xabnas, bet 1750\xc2\xa0m. \xc5\xa1ias seni\xc5\xabnijas perleido Frederikui Aloyzui Briulovui, nuo 1750\xc2\xa0m. rugpj\xc5\xab\xc4\x8dio 20 d. tap\xc4\x99s generaliniu Podol\xc4\x97s \xc5\xbeemi\xc5\xb3 seni\xc5\xabnu. V\xc4\x97liau \xc5\xa1ias pareigas perleido s\xc5\xabnui Adomui, kur\xc4\xaf reng\xc4\x97 \xc4\xaf ATR karaliaus sost\xc4\x85. Siekdamas jam u\xc5\xbesitikrinti param\xc4\x85, ved\xc4\x97 slaptas derybas su Pranc\xc5\xabzija, jo papirktas buvo ir Rusijos pasiuntinys Lenkijoje Hermanas Karlas fon Kaizerlingas. Bet 1763\xe2\x80\x931764\xc2\xa0m. tarpuvald\xc5\xbeiu ir \xc4\x8cartoriskiai tur\xc4\x97jo nusileisti Rusijos imperator\xc4\x97s Jekaterinos II siekiui, kad \xc4\xaf karaliaus sost\xc4\x85 atsis\xc4\x97st\xc5\xb3 jos favoritas, tiesa, taip pat \xc4\x8cartoriski\xc5\xb3 kilm\xc4\x97s Stanislovas Augustas. Kaip Rusijos \xc5\xa1alininkas i\xc5\xa1 imperator\xc4\x97s gavo m\xc4\x97nesin\xc4\x99 54 000 auksin\xc5\xb3 Rusijos pensij\xc4\x85._NEWLINE_Pirmasis Abiej\xc5\xb3 Taut\xc5\xb3 Respublikos padalijimas skaud\xc5\xbeiai paliet\xc4\x97 jo valdas, patekusias \xc4\xaf vis\xc5\xb3 trij\xc5\xb3 dalintoj\xc5\xb3 rankas. \xc5\xa0klovas, duodav\xc4\x99s 300 000 auksin\xc5\xb3 pajamas, buvo konfiskuotas d\xc4\x97l laiku nesumok\xc4\x97to nuomos \xc4\xafna\xc5\xa1o, bet v\xc4\x97liau \xc5\xa1\xc4\xaf dvar\xc4\x85 atgavo s\xc5\xabnus Adomas. Familijos politin\xc4\xaf paveld\xc4\x85 pasidalijo \xc5\xbeentas Stanislovas Liubomirskis ir Ignotas Potockis, o turtas, vertintas 100 mln. auksin\xc5\xb3 buvo padalytas vaikams. 60 mln. auksin\xc5\xb3 paveld\xc4\x97jo Adomas, 40 mln.\xc2\xa0\xe2\x80\x93 dukt\xc4\x97 El\xc5\xbebieta.'